TEANAU TUIONO (Green) (remote): Tenā koe e te Māngai, otirā tēnā koutou katoa e te Whare. I whakaaro me tīmata au i taku kōrero i tēnei pō e pēnei ana te haere. E mihi ana ki a rātou mā ki a rāua mā ki a Tā Wira Gardiner rāua ko Kahurangi June Jackson i hinga ki roto ki tēnei wiki i tēnei rā. Ko tō mātou nei ngākau nā mātou ngā Kākāriki kei te taha o ō rātou nei whānau i tēnei wā i te mea mōhio tātou nō te ao Māori he tipua rātou, he toki, he mātanga, e ngākaunui ana o tātou nei whānau Māori kua noho taiwhenua, ahakoa noho tāone, nō reira me mihi atu ki a rāua me ō rāua whānau e noho pani ana ki tēnei o ngā rā, otirā ki te Hōnore Willie Jackson i tēnei wā ko tērā tōna māmā i hinga i kō ake nei, e mihi ana. E mihi ana ki runga i ngā whakaaro o Matariki, kia tae ki tērā o ngā kōrero i rangona whānuihia ki roto i ngā tangihanga ko rātou mā kua whetūrangihia, ko rātou mā kua whetūrangihia, kua whetūrangihia rāua i tēnei wiki. I whetūrangihia e piri ana ki te kāhui o Matariki me te whakaaro anō ko tētahi o ngā whetū ko Pohutukawa. I te wā o Pohutukawa ko tōna aronga mō te hunga kātahi anō kua rere atu ki roto i te tau.